Energiya samaradorligini oshirishga qaratilgan loyihalarni jadallashtirish chora-tadbirlari toʻgʻrisida
(resolution, 2025-10-27)

Energiya servis xizmatlari bozorini shakllantirish, yakka tartibdagi va koʻp kvartirali uylar, ijtimoiy soha tashkilotlari, davlat hokimiyati organlari hamda sanoat sohasidagi bino va inshootlarning energiya samaradorligini oshirish loyihalarini jadallashtirish maqsadida Vazirlar Mahkamasi qaror qiladi: 1. Quyidagilar: 2025-2026-yillarda Buxoro viloyatida energiya samaradorligi loyihalari amalga oshiriladigan ijtimoiy soha tashkilotlarining manzilli dasturi 1-ilovaga muvofiq; 2025-2026-yillarda energiya samaradorligi loyihalari amalga oshiriladigan ijtimoiy soha tashkilotlarining manzilli dasturi 2-ilovaga muvofiq; 2025-2026-yillarda Chinoz va Oltiariq tumanlarida energiya samaradorligi loyihalari amalga oshiriladigan koʻp kvartirali uylarning manzilli dasturi 3-ilovaga muvofiq; 2025-yilda geliokollektorlar bilan jihozlanadigan davlat maktabgacha taʼlim tashkilotlarining maqsadli parametrlari 4-ilovaga muvofiq; 2025-2026-yillarda nostandart, issiqlik energiyasi yoʻqotishlari mavjud hamda tabiiy gaz isteʼmoli yuqori boʻlgan isitish qozonlari almashtiriladigan ijtimoiy soha tashkilotlarining maqsadli parametrlari 5-ilovaga muvofiq; Iqtisodiyot tarmoqlari va ijtimoiy soha tashkilotlarida energiya samaradorligini oshirish boʻyicha “yoʻl xaritasi” 6-ilovaga muvofiq tasdiqlansin; Energiya samaradorligini oshirishga qaratilgan loyihalarni amalga oshirish 7-ilovaga* muvofiq vaqtinchalik tartib asosida amalga oshiriladi. 2. Oʻzbekiston Respublikasi Iqtisodiyot va moliya vazirligi, Qurilish va uy-joy kommunal xoʻjaligi vazirligi hamda Energiya samaradorligi milliy agentligining (keyingi oʻrinlarda — Agentlik) quyidagi takliflariga rozilik berilsin: Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari huzuridagi “Yagona buyurtmachi xizmati” injiniring kompaniyalarini — 1, 4 va 5-ilovalarda koʻrsatilgan loyihalar boʻyicha buyurtmachi etib; Agentlikni — 2-3-ilovalarda koʻrsatilgan loyihalar boʻyicha buyurtmachi etib belgilash. 3. Oʻzbekiston Respublikasi Iqtisodiyot va moliya vazirligi ikki hafta muddatda Agentlik tomonidan xorijiy ekspertlar va konsalting kompaniyalarini yollash uchun dastlabki bosqichda Davlat budjetidan 30 milliard soʻm ajratsin. 4. Oʻzbekiston Respublikasi Markaziy banki, Iqtisodiyot va moliya vazirligi hamda Agentlikning davlat ishtirokidagi tijorat banklari binolarini (keyingi oʻrinlarda — banklar binolari) ekspress energiya auditidan oʻtkazgan holda issiqlik saqlovchi materiallar bilan qoplash, qayta tiklanuvchi energiya manbalari qurilmalari hamda muqobil issiqlik texnologiyalarini oʻrnatishni nazarda tutadigan energiya samaradorligi loyihalarini amalga oshirish toʻgʻrisidagi takliflariga rozilik berilsin. Markaziy bank hamda Agentlikka: uch oy muddatda davlat ishtirokidagi tijorat banklarining oʻz mablagʻlari hisobidan banklar binolarini ekspress energiya auditidan oʻtkazish uchun salohiyatli energiya auditorlari bilan shartnomalar tuzilishini; 2025-yil 31-dekabrga qadar banklar binolarida energiya samaradorligini oshirish loyihalarining yakuniga yetkazilishini taʼminlash tavsiya etilsin. 5. Oʻzbekiston Respublikasi Iqtisodiyot va moliya vazirligi, Agentlik Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda bir oy muddatda 2026 — 2028-yillarda shahar va tuman Obodonlashtirish boshqarmalari tasarrufidagi tungi yoritish tizimlarini qayta tiklanuvchi energiya manbalari qurilmalaridan foydalangan holda, energiya tejamkor yoritish tizimlariga oʻtkazish va modernizatsiya qilish dasturini Vazirlar Mahkamasiga kiritsin. 6. Oʻzbekiston Respublikasi Suv xoʻjaligi vazirligi Iqtisodiyot va moliya vazirligi hamda Agentlik bilan birgalikda uch oy muddatda: Suv xoʻjaligi tizimidagi jismonan va maʼnan eskirgan nasos qurilmalari va dvigatellarini toʻliq xatlovdan oʻtkazib, ularni energiya samaradorligi yuqori boʻlgan qurilma hamda dvigatellarga almashtirish muddatlari va moliyalashtirish manbalari aniq belgilangan chora-tadbirlar dasturini; Foydalanishga yaroqli nasos uskunalarini ularning xizmat koʻrsatish muddatlaridan kelib chiqib, chastotani oʻzgartirish va kompensator qurilmalari bilan jihozlash orqali ishlab chiqarish hajmlarini saqlagan holda, elektr energiyasi isteʼmolini kamida 5 foizga qisqartirish boʻyicha chora-tadbirlar dasturini tasdiqlash uchun Vazirlar Mahkamasiga kiritsin. 7. Oʻzbekiston Respublikasi Qurilish va uy-joy kommunal xoʻjaligi vazirligi, Iqtisodiyot va moliya vazirligi Agentlik bilan birgalikda ikki oy muddatda salohiyatli xorijiy konsultantlarni jalb qilgan holda, “Yangi Oʻzbekiston” massivlarining qurilishida energiya samarador texnologiyalarni keng joriy etish boʻyicha takliflarni Vazirlar Mahkamasiga kiritsin. 8. Agentlik Oʻzbekiston Respublikasi Iqtisodiyot va moliya vazirligi hamda xalqaro moliya institutlari bilan birgalikda 2025-yil yakuniga qadar Agentlik huzurida energiya resurslarini tejashni taʼminlash orqali daromad olish tamoyiliga asoslangan masʼuliyati cheklangan jamiyat shaklida “UzESCO” kompaniyasini tashkil qilish hamda uning biznes modelini tasdiqlash toʻgʻrisida Vazirlar Mahkamasiga taklif kiritsin. 9. Oʻzbekiston Respublikasi Iqtisodiyot va moliya vazirligi Agentlik hamda Tashqi ishlar vazirligi bilan birgalikda 2025-yil yakuniga qadar Global ESKO tarmogʻi (Global ESCO Network) va boshqa nufuzli xalqaro tashkilotlar bilan hamkorlik oʻrnatish choralarini koʻrsin. 10. Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlariga ushbu qaror bilan tasdiqlangan parametrlarning oʻz vaqtida va sifatli bajarilishi yuzasidan shaxsiy javobgarlik yuklansin. 11. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin.